text: [{"text_idx": "#000005", "text": "Naannoo Amaaraa iddoo Zeggee jedhamtu kan naannawa magaalaa Bahirdaaritti argamutti Muslimoonni miseensoota Jama\u2019aa Da\u2019waa Tabliigaa fi jiraattoota naannichaa Muslima tahan irra rakkoon gahaa jira. Dargaggoonni garasitti gurmaawanii heera malee socho\u2019an \u201cBataskaana gubuuf dhuftan\u201d jechuun miseensoota Jama\u2019aa Da\u2019awaa Tabliigaa fi Muslimoota naannichaa eega reebaniin booda gara magaalaa Bahirdaar geessuun hidhan yoo tahu, Muslimoota hidhaman jidduu manguddootaafi bulchinsi Masjida Zeggee keessatti argaman.\nMuslimoonni Jama\u2019aa Tabliigaa reebamanii hidhaman kunniin ji\u2019a 4f magaalaa Finfinnee irraa ka\u2019uun gara Bahirdaar imalanii turan. Nagayaan kaayyoo bahaniif obbaafatanii Finfinneetti deebi\u2019uuf guyyaan 3 qofti isaaniif hafuunis beekkame."}, {"text_idx": "#000006", "text": "Muslimoonni naannichaa, miseensoonni Jama\u2019aan Da\u2019waa kun waraqaa hayyamaa qabaachuufi ragaalee birootis qabatanii \u201ckeessumaadha! Hidhaarraa haa hiikaman\u201d jechuun Poolisootatti mul\u2019isanii turan. Haata\u2019u malee, \u201cmaalif garasitti yaamtan\u201d jechuun manguddoo biyyaa fi bulchinsa Masjidaa yakkanii hidhuun dhagahame."}]